Mau ewarid̶e Jesusba jarasii:
«Mʉʉba biawãra jaraaruu:
barikia oeja nubadaumare poraad̶e nub̶uare ed̶a wãwẽebʉrã,
mau kãyabãra ãyare ed̶a wãaruubʉrã,
mau oeja nechiruabariibʉ maud̶e ẽbẽra kachiruabʉ.
Maamina chi oeja nubadaumare poraad̶e ed̶a wãbarii,
chi oeja nubariibʉ.
Mau oeja nubarii baita chi poraa nubariiba chi poraa ewabarii.
Oejarãba ãchi nubarii bed̶ea kuitaa panuu.
Ãchi ab̶aab̶aa trʉ̃ jarakuaped̶a awara adoebarii.
Joma awara uad̶oped̶a ãchi naa wãbarii.
Oeja ichi baara wãbadau ichi bed̶ea kuitaa panuud̶eeba.
Maamina ãchiba chi ẽbẽra unud̶akau baara wãd̶akau,
maumaarã mirubadau mau bed̶ea adua panuud̶eeba».
Jesusba nebʉrʉʉruuba maka berreasii maamina judiorãba kuitaad̶aabasii kãare jara b̶uu.
Maud̶eeba Jesusba naka jarasii:
«Mʉʉba biawãra jaraaruu,
mʉ chi oeja ed̶a wãbadau poraa.
Mʉ neei naed̶e ãrea oeja nechiruabadaurã kĩra maud̶e ẽbẽrarã kachiruarã neebachid̶au.
Maamina chi Dachi Akõred̶e ijãabadaurãba maarã bed̶ea ijãad̶aabasii.
»Mʉ chi poraabʉ.
Chi mʉʉd̶eeba ed̶a wãaruu kachiruad̶ebena karibai.
Ãrea jirukaraayuwãe b̶uai,
ichiba wãꞌãe b̶uu Dachi Akõreba joma deaid̶eeba.
Nechiruabarii neebarii oeja chiruai baita,
beai baita maud̶e baribai baita.
Maamina mʉ neesii,
ẽbẽrarã ãrea chokae nibad̶amera.
»Mʉ oeja nubarii bia niibʉ.
Chi oeja nubarii bia nii ichi oeja kakua biui b̶uu.
Maamina ab̶aba chi nejarra kakua oeja nu b̶uaruubʉrã,
usa kachirua neeruud̶e oeja duanuiped̶a miru wãi.
Oeja ichid̶iwãed̶eeba biawãra nukau.
Maud̶e usa kachiruaba oeja ab̶a kaa adauruud̶e waabenarã jĩichoabadau.
Mau ẽbẽra miru wãbarii ab̶a chi nejarra kakúaburu oeja nubariid̶eeba.
Ichiba kʉ̃risiakau oeja biꞌia panad̶amera.
»Mʉ oeja nubarii biabʉ.
Mʉʉd̶erã kuitaa b̶uu,
chi oeja nubariiba ichi oeja kuitaa b̶uu kĩra.
Maud̶e maarãba mʉ kuitaa panuu.
Ara mau kĩra mʉ Chachaba mʉ kuitaa b̶uu maud̶e mʉʉba mʉ Chacha kuitaa b̶uu.
Mʉ michi oeja kakua biui b̶uu.
Mʉʉba oeja june ua b̶uu nau oeja nubadaumarebenawaẽ.
Maarã sid̶a mʉʉba ed̶a adooi.
Ãchiba mʉ bed̶ea ijãad̶ai.
Maka joma ãbua panad̶ai.
Maud̶e ãchi nubarii ab̶a b̶uai.
»Mʉ Chachaba mʉ kʉ̃ria b̶uu,
ara mʉ ida beabiid̶eeba.
Maabae waya chokae jiradui.
Mʉʉba mʉ ida beabiwẽebʉrã ab̶au bid̶a mʉ poyaa bead̶aabai,
maamina mʉ biui mʉʉba maka kʉ̃ria b̶uud̶eeba.
Mʉ biuped̶a poyaa chokae jiradui.
Mʉ Chachaba mʉʉmaa maka waubisii».
Mau bed̶ea ũriiduud̶e judiorã waya chiya aꞌawaraa berrea kopaneesid̶au.
Ãreaba jarasid̶au:
«Jãu ẽbẽraba jai kachirua uru b̶uu.
Jãu kĩrawãe b̶uu.
¿Sakãe jãu bed̶ea ũrid̶aima?»
Maamina waabenarãba jarasid̶au:
«¡Chi jai kachirua uru b̶uuba maka berreakau!
Makarã ¿jai kachiruaba dau pãriu nuree aribiabibarika?»